Eienskappe: Sy is oud maar haar bene is nog mooi - Dis Ekke
Eienskappe: Sy is oud maar haar bene is nog mooi
Posted by HesterLeyNel on 2019-03-18 33 Comments
Pixabay free download
Hierdie Lê-Jou-Eier bloguitdagings maak my ook soms lam in die bene, maar siende dat ons nou hierdie week oor onsself en ons eienskappe mag praat, sal ek sommer bene eerste inspring met my bydrae. Ek is immers gebore onder die teken van die Leeu – ons hou van aandag en is glo baie arrogant. Is ons? 🤔
Een van my opmerklike eienskappe is dat ek baie vinnig boos word, en net so vinnig weer kan lag ook – vir die persoon wat my boos gemaak het en sommer vir myself ook. Maar soms bly daar tog so 'n bietjie boosheid vassteek en ek broei daaroor. En wanneer ek loop en kekkel oor 'n gewaande onreg, kan jy die bose heks binne my herken.
'n Paar dae gelede loop ek en Karen straataf strand toe. Daardie tyd van die oggend kom ons heelwat mense teë wat op pad is werk toe, en ons stop soms vir 'n geselsie. Op hierdie besondere oggend roep iemand van agter ons:
"Hello". Ons kyk om. Sy is pragtig. Die glimlag breed en spierwit. "Is this your mama?" vra sy vir Karen.
Onmiddellik gaffel boosheid aan my psige. Wanneer ek in my dogter se geselskap is, ignoreer mense my gewoonlik. Oumense, ouer mense, mense van my ouderdom, word mos onsigbaar – ons is nie all there nie. Diegene wat so dink, ignoreer ek sommer ook, want ek kan my nie bemoei met ander se onnosele aannames nie.
Maar die gesprek op die strandpad gaan voort ten spyte van my geestelike afwesigheid. "I can see your mama is old, but she still has beautiful legs."
En mama se boosheid verdwyn soos mis voor die son. Mama loop op die strand en maak verspotte liedjies op oor haar beautiful legs. En sy lag.
Maar daardie stukkie boosheid wat vasklou … Ek dink dat mense te geneig is om ander in boksies te plaas en dit grief my geweldig. Ek het 'n "ding" omtrent diskriminasie op grond van ouderdom, geslag, seksuele voorkeure, godsdienstige oortuigings, noem dit maar op. Daar is altyd die verwagting dat mense op 'n sekere manier moet optree om te pas by die boksie waarin hulle geplaas is.
Kyk! ek loer oor my boksie se rand en lig my vloekvinger op.
Aan die ander kant, as jy lus het om die hele dag lank te teem oor jou boksie, met die bedoeling om my te oortuig om by jou in te klim, gaan doen dit in iemand anders se ore asseblief. Het ek genoem dat ek baie vinnig verveeld raak? Moenie jou oortuigings in my keel afdruk nie. Ek kam my hare soos ék wil en niks wat jy daaromtrent te sê het, maak enige indruk op my nie.
Ek is darem nie heeltemal "af" nie. Ek slaan nie my man nie. Ek vloek nie. Nie te erg nie. Ek is redelik verdraagsaam, maar ek vat nie k@k van kabouters nie: moenie probeer om my te misbruik nie; moenie my privaatheid te diep probeer binnedring nie; moenie enigiets doen wat my verhouding met my gesin kan benadeel nie en moenie my in die rede val wanneer ek iets probeer sê nie. Sien? Kom net my reëls na, dan sal ons goed klaarkom.
En gaan herdink tog asseblief jou opvattings oor oumense.
Hier is die Inlinkz-skakel vir die uitdaging wat vandag om 12:00 pm open:https://fresh.inlinkz.com/p/6061e1ded6fa403bb328f7fe5decfe6d
Kragtig uiteen gesit, hierdie opsomming van onse Hester. En ek het sowaar die kans gehad om die mooie bene te kon sien!😎
Dit klink verdag, hahaha
Dit kan maar, ek het jou bene gesien. Op die strand.😂
Jy het ja, en ek vir jou.
Capiche? Ek verstaan jou Hester Sintester, en deel jou gevoel oor jou liefmense en die vinnige humeur….mwah!
Ek wil reply?
liewe n Hestertjie, ek stem bogger almal wat nie wil hoor nie…. jy is ONS Hester Sintester en ons like jou stukkend in ons wereld, nes jy is. Hopelik as ek eendag in jou omgewing is, kan ek ook saam op die strand speel, looooooooove die see
Dankie Bondels. Die see bly darem maar 'n lekker plek. Son, see en roomys – dis die lewe.
O liewe ek sal moet lig trap om die vrou met die mooi bene. Het daardie bene nou die dag op fotos bekyk en tot dieselfde gevolgtrekking gekom 😄 Verstaan goed van die boksies!!!
Dankie Kameel en daardie boksies – mense oordeel te vinnig.
Wou nog vir jou sê jy laat my heerlik lag met jou sêgoed. Wanneer ek die kommentare lees is daar altyd Hester en iets wat sy kwytraak wat my lagspiere prikkel. So ek geniet jou gate uit. Hierdie is jou gesiggie 😄 wanneer ek hom sien dink ek aan jou.
Dankie Kameel, jy laat my altyd met 'n warm gevoel om die hart.
Ek het jou reg opgesom, Hester! Jy is 'n vrou na my hart en ek sal jou altyd in my kamp wil hê as daar vir reg en geregtigheid gestry moet word! Die oumensding vang my ook. Wat ons al vergeet het moet die spul jonges nog leer. Wat 'n voorreg om mooibeen Hester te ken!
Dankie Bytjie. Dis vir my 'n voorreg dat ek julle mag ken – ek het dit gelukkig getref met die mense wat ek in Blogland raakgeloop het.
Ja, hier is werklik 'n klomp lieflike mense in blogland…bittermin trolle en mense wat beledigings uitdeel, soos destyds op LitNet.
Ons is jou so baie verskuldig – danksy jou energie kom ons almal in beweging, skryf en speel!
Dankie Frannie – die dank is wedersyds verskuldig. Ek speel tog te lekker saam met julle.
Dankie Hester…dat jy is wie jy is. Jy laat my veilig voel. Omdat jy nie k@k van kabouters vat nie. En ent sommer omdat jy jy is…
Dankie Woordnoot 😀 ware vriende se ondersteuning gee my (ons) vlerke
Dankie, bly te kenne van my kant af ook.
Nogal altyd gedink jy vattie-nonsies-van-kabouters-nie. Oe en jy vertel toe nie jy is slim ene van rekenaars tot wette nie! Mooi bene of de not.
Slim. Nee man ek weet nie – my oorlede broer het eendag baie hoogdrawend vir my vertel "die Leys (ons familie) is almal super-intelligent, maar hulle het geen f….n common sense nie". Van toe af strewe ek na common sense, maar ek weet nie of ek al naby kom nie. Nou vermy ek ook maar die "slim" idee.
Daar is net een van jou, Hester, jy het 'n spesiale boksie, met sulke baie kante, paar skerp hoeke en heerlik fluffy binnekant
Die fluffy – ek laaik die fluffy.
Jy is awesome🌻
Dis nou 'n woord waarmee ek kan saamleef. Dankie Virgo.
Hester… vl@kkies… jy laat my lekker lag! Dankie.
Ek het laas maand die GROOT Ses-Nul bereik… en ek voel nie oud nie… maar, my lyf neuk al na die kranke kant toe!
Anyway… ek stem saak met wat jy gesê het oor diskriminasie… en hier in die plek is dit gewoontlk oop seisoen in die werksplek teen die oudstryders soos ons! En boonop hou hulle nie van indringers of sterk opinie nie!
Oukei… elk laaik dat mense nog weet hulle moet mooi praat van en met jou… en, ek onthou ek het so 'n paar jaar gelede 'n ou rympie vir jou geskryf… miskien moet ons daai ou versie gaan opsoek…
Baie geluk met jou verjaardag. Jy weet dat 60 die nuwe 40 is nè? Ek onthou daai gediggie en presies waar dit is ook – gaan kyk onder die kommentaar by jou blog https://ouchmybackhurts.wordpress.com/2016/04/29/april-a-to-z-y-is-for-yellow/. Ek sal mos nooit tred verloor met so 'n mooi gedig en groot kompliment vir my nie.
Sjoe… nou vlei jy my! Dankie!
Ja, die nuwe 40! Die dag van my verjaarsdag het ek almal gekoggel en gesê dis die begin van my "mi-life crisis"… twee van my dogters het amper gehuil… en my goed laat veet hulle sien nie kaans dat ek 120 gaan word nie!
Ek dink ek het hulle skrik gemaak… ek is nou al te veel van 'n handvol vir hulle… en as hulle dalk vir my moet oppas op pad 120 toe gaan hulle stype trek! 😉
hahaha, ek kan my voorstel hoe beangs hulle is.
Archives Select Month October 2020 September 2020 August 2020 July 2020 June 2020 May 2020 April 2020 March 2020 February 2020 January 2020 December 2019 November 2019 October 2019 September 2019 August 2019 July 2019 June 2019 May 2019 April 2019 March 2019 February 2019 January 2019 December 2018 November 2018 October 2018 September 2018 August 2018 July 2018 June 2018 May 2018 April 2018 March 2018 February 2018 January 2018 December 2017 November 2017 October 2017 September 2017 August 2017 July 2017 June 2017 May 2017 April 2017 March 2017 February 2017 January 2017 December 2016 November 2016 October 2016 September 2016 August 2016 July 2016 June 2016 May 2016 April 2016 March 2016 February 2016 January 2016 December 2015 November 2015 October 2015 September 2015 July 2015 May 2015 March 2015 February 2015 January 2015 December 2014 November 2014